Up-4/04
Natisni
Opravilna št.:
Up-4/04
Datum odločitve:
5. 5. 2006
ECLI:
ECLI:SI:USRS:2006:Up.4.04
Akt:
Ustavna pritožba zoper sklep Ustavnega sodišča št. U-I-131/03 in Up-730/03 z dne 6. 11. 2003
Izrek:
Ustavna pritožba zoper sklep Ustavnega sodišča št. U-I-131/03 in Up-730/03 z dne 6. 11. 2003 se zavrže.
Evidenčni stavek:
Ker ustavna pritožba zoper odločitve Ustavnega sodišča ni dopustna, jo je bilo potrebno zavreči.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
Pravna podlaga:
Člen 50.1, 55.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
5. 1. 2004
Vrsta odločitve:
sklep
Vrsta rešitve:
zavrženje
Dokument:
US26092
Dokument v PDF obliki:
Up-4-04.pdf
119 KB
Prenesite datoteko
Up-4/04-19
5. 5. 2006
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 18. aprila 2006 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba zoper sklep Ustavnega sodišča št. U-I-131/03 in Up-730/03 z dne 6. 11. 2003 se zavrže.
Obrazložitev
1. Pritožnik vlaga ustavno pritožbo zoper sklep Ustavnega sodišča št. U-I-131/03 in Up-730/03 z dne 6. 11. 2003, s katerim je to zavrglo pritožnikovo pobudo za začetek postopka za oceno ustavnosti določb Zakona o popravi krivic (Uradni list RS, št. 59/96 in nasl. – v nadaljevanju ZPKri) in Zakona o plačilu odškodnine žrtvam vojnega in povojnega nasilja (Uradni list RS, št. 18/01 in nasl.  – ZSPOZ) in ustavno pritožbo zoper dopis Državnega pravobranilstva Republike Slovenije št. PK-A08-37/2003-U z dne 8. 5. 2003.  Istočasno ponovno predlaga oceno ustavnosti 1. in 2. člena ZPKri ter predlaga še oceno ustavnosti 1., 2. in 7. člena Zakona o žrtvah vojnega nasilja (Uradni list RS, št. 63/95 in nasl. – v nadaljevanju ZZVN). Meni, da navedena zakona ne priznavata nasilja slovenske vojske v obdobju od 27. 3. 1941 do 15. 5. 1945, ZPKri pa to obdobje ne priznava kot obdobje vojnega nasilja. Meni tudi, da bi morala navedena zakona razširiti krog žrtev vojnega nasilja še na žrtve slovenske vojske ter razširiti krog upravičencev na osebe, ki sestavljajo krog zakonitih dedičev po Zakonu o dedovanju. Iz navedenih razlogov sta zakona po mnenju pritožnika v neskladju s 14. členom Ustave. Pritožuje se tudi zoper ravnanje predsednice Ustavnega sodišča dr. Dragice Wedam Lukić v zvezi z njegovim predlogom za izločitev sodnika dr. Cirila Ribičiča v postopku izdaje izpodbijanega sklepa ter zoper ravnanje podpredsednika Ustavnega sodišča dr. Janeza Čebulja v zvezi z njegovim predlogom za izločitev predsednice Ustavnega sodišča in sodnika dr. Cirila Ribičiča pri odločanju v istem postopku. Pritožnik je tudi predlagal izločitev predsednice Ustavnega sodišča, podpredsednika Ustavnega sodišča, sodnika dr. Cirila Ribičiča ter sodnice mag. Marije Krisper Kramberger. Meni, da so mu bile kršene ustavne pravice iz 14., 15., 21., 22., 23., 30., 34. in 44. člena Ustave v zvezi s 1., 2. , 3. in s 125. členom Ustave. Pritožnik je po vložitvi ustavne pritožbe Ustavnemu sodišču predlagal javno obravnavo njegove zadeve.
2. O predlogu pritožnika za izločitev imenovanih ustavnih sodnikov in sodnic je Ustavno sodišče odločilo s sklepom št. Up-4/04 z dne 5. 2. 2004 ter pritožniku tudi odgovorilo na njegove navedbe glede ravnanja predsednice ter podpredsednika Ustavnega sodišča v zvezi z njegovimi predlogi za izločitev sodnikov.
3. Ustavna pritožba ni pravno sredstvo, s katerim bi bilo mogoče izpodbijati odločitve Ustavnega sodišča. Ustavno sodišče je že sprejelo stališče, da odločbe ali sklepa Ustavnega sodišča, ne glede na to, ali sta izdana v postopku ocene ustavnosti in zakonitosti predpisov ali pa v postopku ustavne pritožbe, torej ne glede na to, ali ima naravo posamičnega akta ali ne, ni mogoče izpodbijati z ustavno pritožbo (npr. sklep št. Up-331/98 z dne 4. 3. 1999, Uradni list RS, št. 17/99 in OdlUS VIII, 120). Ustavna pritožba je posebno pravno sredstvo, ki je dopustno zoper posamične akte drugih državnih organov, organov lokalnih skupnosti in nosilcev javnih pooblastil, kadar se z njimi posega v človekove pravice ali temeljne svoboščine. Ker ustavna pritožba v tem primeru ni dopustna, jo je treba zavreči.
4. Ker je Ustavno sodišče pritožnikovo ustavno pritožbo zavrglo kot nedopustno, o njegovem predlogu za razpis javne obravnave ni odločalo.
5.  O pobudi za oceno ustavnosti 1. in 2. člena ZPKri ter 1., 2. in 7. člena ZZVN bo Ustavno sodišče odločilo posebej v postopku, namenjenemu presoji ustavnosti in zakonitosti predpisov.
6. Senat Ustavnega sodišča je sprejel ta sklep na podlagi prvega odstavka 55. člena v zvezi s prvim odstavkom 50. člena Zakona o Ustavnem sodišču (v nadaljevanju ZUstS) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča, razen sodniku dr. Ribičiču, ki je bil v zadevi izločen. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan